google/wiki40b huggingface dataset:
Σβετλάνα Ισμουράτοβα

Βιογραφία

Η Σβετλάνα Ιρεκόβνα Ισμουράτοβα γεννήθηκε στο Ζλατούστ (περιοχή Τσελιάμπινσκ). Ο πατέρας της, Ιρέκ Ισμουράτοφ, δάσκαλος στο σκι αντοχής ήταν ο πρώτος προπονητής της. Άρχισε να μαθαίνει σκι στην ηλικία των πέντε, και πήρε το πρώτο της μετάλλιο όταν ήταν στην τέταρτη τάξη ενός αθλητικού κολεγίου. Η Σβετλάνα είχε καλές σχολικές επιδόσεις μολονότι δεν την διασκέδαζε ιδιαίτερα η μελέτη. Αρχικά, δεν είχε προγραμματίσει μία καριέρα στον αθλητισμό και μάλιστα σχεδίαζε να σπουδάσει ιατρική μετά το σχολείο. Αλλά αργότερα αποφάσισε να μην εγκαταλείψει την γενέτειρα πόλη, και να συνεχίσει τις σπουδές και την προπόνηση εκεί. Η Σβετλάνα αποφοίτησε πρώτα από το Εμπορικό Γυμνάσιο του Ζλατούστ και στη συνέχεια από την Κρατική Ακαδημία Φυσικής Αγωγής.
Το 1991 η Ισμουράτοβα έγινε η πρωταθλήτρια νεανίδων της ΕΣΣΔ στους ατομικούς αγώνες και πρωταθλήτρια στους ομαδικούς αγώνες. Από τα μέσα του '90 ήταν μια δυνατή ταλαντούχα αθλήτρια και μπήκε στην εθνική ρωσική ομάδα, επιδεικνύοντας καλά και σταθερά αποτελέσματα σε όλα τα είδη των αγωνισμάτων. Αλλά το 1996 κατηγορήθηκε εσφαλμένα για ντόπινγκ και ως εκ τούτου αποκλείστηκε από τη συμμετοχή σε αγώνες για δύο χρόνια (αργότερα αποζημιώθηκε με επίσημη δημόσια συγνώμη). Αυτό ήταν το τέλος της σταδιοδρομίας της ως σκιέρ.
Αλλά το φθινόπωρο του 1996 ο Βαλεντίν Ζαντόνσκι, ένας Μοσχοβίτης προπονητής, πρόσφερε στη Σβετλάνα την ευκαιρία να προπονηθεί με τη γυναικεία ομάδα διάθλου του. Ένα χρόνο αργότερα η Σβετλάνα ήταν η πρωταθλήτρια της Ρωσίας και κέρδισε αρκετά μετάλλια στους αγώνες του Παγκοσμίου Κυπέλλου. Συμπεριλήφθηκε στην Εθνική Ολυμπιακή ομάδα κατόπιν επιτυχίας σε αγώνες στην Ιταλία, αλλά δυστυχώς αρρώστησε και δεν κατάφερε να αγωνιστεί στους Ολυμπιακούς Αγώνες 1998 στο Ναγκάνο. Το 2002 στους Ολυμπιακούς Αγώνες του Σολτ Λέικ Σίτι κέρδισε ένα χάλκινο μετάλλιο στην σκυταλοδρομία. Εκτός αυτού, έχει κερδίσει τίτλους σε έξι Παγκόσμια Πρωταθλήματα (θερινού και χειμερινού διάθλου) και πολλά μετάλλια του Παγκόσμιου Κυπέλλου. Η Σβετλάνα επιτυγχάνει σταθερά επαναλήψιμα αποτελέσματα κατά τα τελευταία πέντε χρόνια, φτάνοντας σε υψηλές θέσεις στο Παγκόσμιο Κύπελλο Συνολικής βαθμολογίας (10η, 7η, 11η, 11η, 12η). Προπονητές της είναι οι Β.Ζαντόνσκι και Α.Μπρυλοβ. Λένε ότι είναι ένας ευγενικός και συνετός άνθρωπος, μια ωραία νεαρή κοπέλα με μεγάλη δύναμη θέλησης και έναν ισχυρό χαρακτήρα.
Δεν της αρέσει να μιλάει για τον αθλητισμό στις συνεντεύξεις της. Μιλάει γερμανικά και της αρέσει να διαβάζει βιβλία στον ελεύθερο χρόνο της. Το όνειρό της είναι μια πολύ αγαπημένη οικογένεια και παιδιά. Ενδέχεται να εργαστεί ως προπονήτρια μετά το τέλος της αθλητικής της σταδιοδρομίας.

Ρεκόρ

Πηγή:
Ιονάτανα Ιονάτανα

Προφίλ

Γεννήθηκε το 1938 και από την εποχή της ανεξαρτησίας του Τουβαλού, το 1978 μέχρι το θάνατό του, εκλεγόταν συνεχώς βουλευτής. Υπηρέτησε σε πολλά υπουργεία, μεταξύ των οποίων στο Υπουργείο Προεδρίας, Παιδείας, Δημοσίων Έργων και Εποικοινωνιών. Ξεχώριζε για τις ρεπουμπλικανικές του τάσεις.

Πρωθυπουργία

Ο Ιονάτανα έγινε πρωθυπουργός στις 27 Απριλίου του 1999 και διαδέχθηκε τον Μπικενιμπέου Παενίου. Στις 5 Σεπτεμβρίου του 2000 η χώρα εισήχθη στον ΟΗΕ, κάτι για το οποίο φρόντισε ο Ιονάτανα. Την ίδια χρονιά, στις 8 Δεκεμβρίου του 2000, ο Ιονάτανα πέθανε από καρδιακή προσβολή όντας εν ενεργεία πρωθυπουργός. Αυτό συνέβη για πρώτη φορά στην ιστορία του Τουβαλού, από τότε που το κράτος έγινε ανεξάρτητο. Χρέη πρωθυπουργού άσκησε μέχρι την εκλογή του διαδόχου του Ιονάτανα ο Λαγκιτούπου Τουιλίμου, αντιπρόεδρος της κυβέρνησης. Τον Ιονάτανα διαδέχθηκε στην πρωθυπουργία ο Φαϊμαλάγκα Λούκα.
Γεώργιος Σωτηριάδης

Βιογραφικά στοιχεία

Γεννήθηκε στο Ντεμίρ Ισσάρ (σημ. Σιδηρόκαστρο) της Mακεδονίας, τότε τμήμα της Οθωμανικής αυτοκρατορίας,  και σπούδασε στη φιλοσοφική σχολή του πανεπιστημίου Αθηνών. Συμπλήρωσε τις σπουδές του στο Μόναχο, όπου αναγορεύτηκε διδάκτορας. Το 1896 διορίστηκε έφορος στην Αρχαιολογική Εταιρεία και το 1912 καθηγητής ιστορίας στο Πανεπιστήμιο Αθηνών. 
Το 1926 διορίστηκε καθηγητής στο πανεπιστήμιο Θεσσαλονίκης, του οποίου μάλιστα διετέλεσε και πρώτος πρύτανης. 
Με τη συντακτική πράξη ίδρυσης της Ακαδημίας Αθηνών, το 1926, διορίστηκε τακτικό μέλος αυτής. Την περίοδο 1918 - 1920 είχε διατελέσει αντιπρόεδρος της Αρχαιολογικής Εταιρείας. Είχε διδάξει επίσης σε σχολεία στην Οδησσό, τα Ιωάννινα, την Φιλιππούπολη και την Αθήνα. Απεβίωσε το 1942 στην Αθήνα.
Τύπος του Σόμμερφελντ

Στην κβαντική μηχανική, ο τύπος του Σόμμερφελντ είναι μία μαθηματική εξίσωση που υπολογίζει τις διορθώσεις στις ενεργειακές στάθμες του ηλεκτρονίου στο άτομο του υδρογόνου που οφείλονται στο φαινόμενο της λεπτής υφής. Ονομάστηκε έτσι προς τιμήν του Γερμανού θεωρητικού φυσικού Άρνολντ Σόμμερφελντ ο οποίος πρώτος υπολόγισε τη διόρθωση αυτή στα πλαίσια της μη σχετικιστικής κβαντομηχανικής και της θεωρίας διαταραχών.
Μαύρη Μοίρα

Η Μαύρη Μοίρα ήταν ένας στολίσκος πειρατικών σκαφών που συγκρότησαν αρματολοί της περιοχής του Ολύμπου και ορισμένοι Μακεδόνες και Θεσσαλοί. Ο στολίσκος αυτός έδρασε το 1807 στον θαλάσσιο χώρο των Βορείων Σποράδων και στον Θερμαϊκό μέχρι τη Λήμνο προς βορρά και μέχρι τον Καφηρέα προς νότο.. Όταν τον Αύγουστο του 1807 ο ναύαρχος Σινιάβιν με τον ρωσικό στόλο αποχώρησε από το Αιγαίο, αρκετοί Υδραίοι, Σπετσιώτες και κάτοικοι άλλων νησιών δεν ήθελαν να γυρίσουν στις πατρίδες τους, επειδή φοβούνταν τουρκικά αντίποινα. Σχηματίζοντας μικρούς στολίσκους με ορμητήριο τις Βόρειες Σποράδες λεηλατούσαν πλοία με τουρκική σημαία.

Την ίδια περίοδο ο Αλή πασάς, θέλοντας να εκκαθαρίσει τη Θεσσαλία και τη Μακεδονία από τους αρματολούς, εξεστράτευσε εναντίον τους. Οι αρματολοί κατέφυγαν στις Βόρειες Σποράδες, όπου ενώθηκαν με τους πειρατές. Οι πιο σημαντικοί μεταξύ αυτών των αρματολών ήταν ο Γιάννης Σταθάς, ο Καψαβέρνης, ο Θύμιος Βλαχάβας, ο Τσαχίλας, οι Λαζαίοι, ο Σύρος, ο Μπεζιώτης, ο Ρομφαίης από τη Νάουσα, ο Βασίλης και ο Νικοτσάρας. Οργάνωσαν πολύ καλά τους πειρατικούς στολίσκους και τέθηκαν επικεφαλής τους. Πρώτοι καπετάνιοι αναδείχτηκαν ο Νικοτσάρας και ο Γιάννης Σταθάς. Έβαφαν τα πλοία τους μαύρα και τα πανιά σε σκούρο χρώμα. Γι' αυτό και ο στόλος τους πήρε το όνομα «Μαύρη Μοίρα».

Ο περιηγητής Couzineri (Voyage dans le Macedoine, I, σελ. 74) γράφει ότι η Μαύρη Μοίρα αποτελούνταν από εβδομήντα πλοία διαιρεμένα σε δέκα μοίρες που αποκαλούνταν ταϊφέδες. Κάθε μοίρα έφερε το όνομα των αρματολών που επέβαιναν σ' αυτήν (δηλαδή Μοριάς, Ρούμελη, Βάλτος, Όλυμπος, Άσπρη Θάλασσα, Σκιάθος, Νάουσα, Κασσάνδρα κ.λπ.).

Οι αρχικαπετάνιοι Σταθάς και Νικοτσάρας έκαναν ορμητήριό τους τη Σκιάθο, επιτίθεντο και καταβύθιζαν κάθε τουρκικό σκάφος, σκοτώνοντας τα πληρώματα, ενώ χτυπούσαν με εμβολή και βύθιζαν και πολεμικά πλοία, όπως κορβέτες και μπρίκια. Δημοτικά τραγούδια που διέσωσε ο Πάσοβ, μιλούν για τα κατορθώματα της Μαύρης Μοίρας στα ύδατα του Αιγαίου, της Κασσάνδρας και του Θερμαϊκού.

Τον Νοέμβριο του επόμενου χρόνου τουρκική ναυτική μοίρα βαρέων σκαφών, αποτελούμενη από φρεγάτες και μπρίκια, επιτέθηκε στη βάση των πειρατικών στη Σκιάθο. Ο τουρκικός στόλος υπέστη καταστροφή, σ' αυτό δε βοήθησε και αγγλική πολεμική φρεγάτα που έπλεε εκεί.

Οι Τούρκοι τότε επεδίωξαν τη συνδιαλλαγή: έδωσαν αμνηστία στους πειρατές, οι νησιώτες γύρισαν στα νησιά τους, οι αρματολοί στα αρματολίκια τους και η Μαύρη Μοίρα διαλύθηκε. Όμως, οι αρματολοί καθώς χωρίστηκαν, απομονωμένοι δέχτηκαν την επίθεση του Αλή πασά και μέσα σε τρία χρόνια εξοντώθηκαν όλοι.

Πηγή

Μεγάλη Στρατιωτική και Ναυτική Εγκυκλοπαιδεία, τόμος 4, σελ. 482
Λουίζα της Σουηδίας

Βιογραφία

Η Λουίζα γεννήθηκε στις 31 Οκτωβρίου 1851 στο Παλάτι της Στοκχόλμης και ήταν το μοναδικό παιδί του Καρόλου ΙΕ΄ της Σουηδίας και της πριγκίπισσας Λουίζας της Οράγγης-Νασσάου μετά το θάνατο του αδελφού της, πρίγκιπα Όσκαρ το 1854.
Η Λουίζα έγινε θέμα πολλών εικασιών σχετικά με το γάμο της. Ο πιο δημοφιλής υποψήφιος σύζυγος ήταν ο διάδοχος πρίγκιπας Φρειδερίκος της Δανίας. Η Λουίζα γνώρισε τον μέλλοντα σύζυγο της Φρειδερίκο το 1862. Στις 14 Απριλίου 1868, διοργανώθηκε συνάντηση μεταξύ της Λουίζας και του Φρειδερίκου στην Έπαυλη Μπέκασκογκ στη Σκάνια. Ο αρραβώνας ανακοινώθηκε επισήμως την επόμενη μέρα στις 15 Απριλίου 1868.
Κατά τη διάρκεια του αρραβώνα της το χειμώνα του 1868-1869, η Λουίζα διδάχτηκε τη δανική γλώσσα, τη λογοτεχνία, τον πολιτισμό και την ιστορία. Ο γάμος έγινε στις 28 Ιουλίου 1869 στη Στοκχόλμη.
Η Λουίζα έγινε βασίλισσα της Δανίας το 1906. Ως βασίλισσα, είναι γνωστή κυρίως για τα πολλά φιλανθρωπικά έργα της, ένα ενδιαφέρον που μοιράστηκε με τη σύζυγό της. Δεν ενδιαφερόταν για τα τελετουργικά καθήκοντα και τις δημόσιες εκδηλώσεις και ζούσε μια διακριτική ζωή αφιερωμένη στα παιδιά της και στα ενδιαφέροντά της για τέχνη, λογοτεχνία και φιλανθρωπία.
Το 1912 η Λουίζα έμεινε χήρα. Ήταν η τελευταία χήρα ενός Δανού μονάρχη που χρησιμοποίησε τον τίτλο της Χήρας Βασίλισσας. Από το 1915 έως το 1917 έχτισε το κάστρο Έγκελουντ όπου έζησε για το υπόλοιπο της ζωής της.
Πέθανε στο Παλάτι Αμάλιενμποργκ στις 20 Μαρτίου 1926 σε ηλικία 74 ετών. Θάφτηκε δίπλα στον σύζυγό της στον Καθεδρικό Ναό του Ροσκίλντε.
Τριφύλλι Έβρου

Ονομασία

Η πολύ παλιά ονομασία του χωριού ήταν Πασμακτσί, διότι υπήρχε εργοστάσιο που έφτιαχνε πασμάδες δηλαδή υφάσματα. Σήμερα ονομάζεται Τριφύλλι από το ομώνυμο άγριο χόρτο που φυτρώνει στις πλαγιές.

Ιστορία

Ευρήματα πιστοποιούν ότι το χωριό είναι χτισμένο πάνω στην αρχαία Βοκόπολη. Στο αρχαιολογικό μουσείο Κομοτηνής έχει μεταφερθεί το εντοιχισμένο σε βρύση παλιό ανάγλυφο που βρέθηκε με το κουλουριασμένο φίδι που βγαίνει πάνω από ένα στρόγγυλο απιδόσχημο σώμα. Κατά τον καθηγητή αρχαιολογίας Γ. Μπακαλάκη είναι ένα έργο του 4ου αιώνα, ίσως και των πρώιμων ελληνιστικών χρόνων.
Το χωριό παλιότερα είχε χωματόδρομους με πολλές λακκούβες και λάσπες. Τα σπίτια ήταν χτισμένα με πλιθιά και πάντα ασβεστωμένα. Παλιότερα, υπήρχε και ένα τριθέσιο δημοτικό σχολείο. Κάθε χρόνο γινόταν το πανηγύρι της Πεντηκοστής, που διοργάνωνε ο Πολιτιστικός Σύλλογος του χωριού.
Ο πληθυσμός έχει μειωθεί, καθώς σήμερα δεν ζουν πάνω από 120 άτομα. Στο χωριό μέχρι το 1996 ήταν εγγεγραμμένοι 390 κάτοικοι. Οι περισσότεροι δεν ζούσαν στο χωριό παρά μόνο ψήφιζαν. Οι περισσότεροι έχουν εγκατασταθεί στις Φέρες και στην Αλεξανδρούπολη. Στη θέση της κοινότητας λειτουργεί τώρα αγροτικό ιατρείο. Το δημοτικό σχολείο δε λειτουργεί από το 1990.
Υπάρχει καθημερινή συγκοινωνία του ΚΤΕΛ από και προς το χωριό. Όλες οι λειτουργίες και τα μυστήρια της εκκλησίας τελούνται στην εκκλησία του Άγιου Νικόλαου. Μόνο το 15Αύγουστο τελείται μυστήριο στην εκκλησιά της Παναγίας, λόγω ονομαστικής εορτής. Ο Πολιτιστικός Σύλλογος του χωριού σταμάτησε να λειτουργεί από το 1995. Ωστόσο η νεολαία του χωριού τα τελευταία χρόνια προσπαθεί να επαναλειτουργήσει το Σύλλογο.

Μορφολογία εδάφους

Γεωφυσικά είναι ένα πεδινό χωριό χτισμένο στην πλαγιά ενός λόφου. Το κλίμα είναι ξηρό ηπειρωτικό, που υποδηλώνει ζεστό καλοκαίρι με λίγες βροχές και ψυχρό χειμώνα με πολύ κρύο και χιόνια. Μπροστά από το χωριό περνάει ένας ξηροπόταμος και τριγύρω υπάρχουν βοσκοτόπια και εκτάσεις με χωράφια.

Ασχολίες κατοίκων

Οι περισσότεροι κάτοικοι ασχολούνται με τη γεωργία και την κτηνοτροφία. Τα κυριότερα προϊόντα που παράγουν είναι σιτάρι, βαμβάκι, ηλιόσπορος, καλαμπόκι. Επίσης εκτρέφουν ελεύθερα μικρά και μεγάλα ζώα όπως κατσίκες και αγελάδες.

Αξιοθέατα

Τα αξιοθέατα του χωριού είναι η βρύση στον πλάτανο και το ηρώον που βρίσκεται στην πλατεία του χωριού. Επίσης ψηλά στην κορυφή του λόφου βρίσκεται το εκκλησάκι του Αη-Γιώργη.
Βάσω Μανωλίδου

Η Βάσω  Μανωλίδου  (Αθήνα, Αύγουστος 1917 - 11 Αυγούστου 2004) ήταν σημαντική Ελληνίδα ηθοποιός του θεάτρου.
Μανταλένα των Βαλουά

Βασίλισσα της Σκωτίας και θάνατος της Μανταλένας

Τρία χρόνια πριν την γέννηση της (1517) η Γαλλο - Σκωτσέζικη συνθήκη του Ρουέν όριζε τον γάμο μιας Γαλλίδας πριγκίπισσας με τον Σκωτσέζο βασιλιά προκειμένου να ενισχυθεί η συμμαχία μεταξύ των δυο χωρών. Τον Απρίλιο του 1530 ο δούκας του Αλμπάνι Τζών Στιούαρτ ορίστηκε απεσταλμένος του Σκωτσέζου βασιλιά προκειμένου να συμφωνήσει τον γάμο του βασιλιά Ιακώβου Ε' της Σκωτίας με την κόρη του βασιλιά Φραγκίσκου Α' Μανταλένα. 
Ο Φραγκίσκος τόνισε ότι η υγεία της Μανταλένας είναι πολύ άσχημη, υπάρχει κίνδυνος να μην επιζήσει και του αντιπρότεινε την πριγκίπισσα Μαρία των Βουρβόνων, ο Ιάκωβος συμφώνησε. Στην επίσκεψη του στην Γαλλία (1536) ο Ιάκωβος γοητεύτηκε τόσο πολύ από την Μανταλένα που αποφάσισε να την παντρευτεί πάση θυσία χωρίς να λάβει υπόψη την άσχημη υγεία της. Ο πατέρας της στην αρχή είχε πολλές αντιρρήσεις τονίζοντας ότι δεν πρόκειται να αντέξει το κλίμα της Σκωτίας αλλά τελικά ύστερα από πολλές πιέσεις από τον Ιάκωβο συμφώνησε μαζί του να πραγματοποιήσει τον γάμο με την Μανταλένα.
Η Μανταλένα προικίστηκε γενναία από τον πατέρα της με μεγάλη περιουσία και με μια πολύ ευνοϊκή συνθήκη να έχουν τα παιδιά της δικαιώματα στον Γαλλικό θρόνο, επιπλέον θα παρέμενε η ίδια βασίλισσα στην Σκωτία σε περίπτωση που ο Ιάκωβο πέθαινε πριν από την ίδια.
Η τελετή του γάμου έγινε με μεγαλοπρέπεια στην Παναγία των Παρισίων στις 1 Ιανουαρίου/1537, τα πανηγύρια κράτησαν 5 ολόκληρους μήνες μέχρι τον Μάιο του 1537 εν τω μεταξύ η κατάσταση της υγείας της Μανταλένας χειροτέρευσε.  Το ζευγάρι πήγε στην Σκωτία, τον Ιούνιο του 1537  έστειλε μήνυμα στον πατέρα της ότι είναι καλά στην υγεία της αλλά σε έναν μήνα πέθανε στα χέρια του Ιακώβου.
Κέβιν Ντουράντ

Βιογραφία

Ο Kevin Durant γεννήθηκε λίγο έξω από την πρωτεύουσα των ΗΠΑ, στο Suitland, Maryland, στις 29 Σεπτεμβρίου 1988. Ως ένα από τα τέσσερα παιδιά της Wanda και του Wayne Pratt, ο Durant μεγάλωσε αγαπώντας τον αθλητισμό με την αδελφή του Brianna και δύο αδέρφια Anthony (επίσης παίκτης μπάσκετ) και Rayvonne. Η γιαγιά του, η Μπάρμπαρα, είχε ισχυρή επιρροή, λέγοντάς του ότι το ύψος του ήταν μια ευλογία, παρόλο που οι συμμαθητές του τον κορόιδευαν επειδή ήταν πάντα ο ψηλότερος στην τάξη.

Καριέρα

Μετά από μια σεζόν στο Πανεπιστήμιο του Τέξας, ο Ντουράντ επέλεξε να συμμετάσχει στο Ντραφτ του NBA, όπου επιλέχθηκε δεύτερος συνολικά από τους Σιάτλ Σουπερσόνικς. Στην πρώτη του σεζόν κέρδισε το βραβείο NBA Rookie of the Year. Στη συνέχεια και μετά την μετακόμιση της ομάδας στην Οκλαχόμα Σίτι, κατά την περίοδο 2009-2010, έγινε ο νεότερος παίκτης στην ιστορία του NBA που αναδεικνύεται πρώτος σκόρερ. Την σεζόν 2011-2012 έφτασε μέχρι τα τελικά του ΝΒΑ αλλά δεν κατάφερε να κερδίσει το πρωτάθλημα. Αναδείχθηκε Πολυτιμότερος Παίκτης (MVP) της Λίγκας για τη σεζόν 2013-14.
Το 2016 έγινε η μεταγραφή του στο Γκόλτεν Στέιτ Γουόριορς, μια κίνηση που προκάλεσε πολλές συζητήσεις από τους αναλυτές και μη, του ΝΒΑ. Τελικά κατέκτησε το πολυπόθητο πρωτάθλημα το 2017, βγαίνοντας μάλιστα MVP των τελικών κόντρα στους Κλίβελαντ Καβαλίερς του Λεμπρόν Τζέιμς. Ξανά το 2018 βγήκε πρωταθλητής του ΝΒΑ, όντας ο MVP των τελικών για δεύτερη φορά.  Τον Ιούλιο του 2019 υπέγραψε με τους Νετς για τα επόμενα 4 χρόνια, με απολαβές στα 164 εκατομμύρια δολάρια. Στους Νετς άφησε το νούμερο της μέχρι τώρα καριέρας του (35) και πήρε το 7 για μια νέα αρχή, όπως ο ίδιος δήλωσε.
Έχει αναδειχθεί επίσης τέσσερις φορές πρώτος σκόρερ του NBA (2010, 2011, 2012, 2014), έξι φορές μέλος της καλύτερης πρώτης ομάδας NBA (2010–2014, 2018), τρεις φορές μέλος της δεύτερης ομάδας NBA (2016, 2017, 2019) δέκα φορές All star (2010–2019) και δύο φορές MVP του All Star Game το 2012 και 2019.

Εθνική Ομάδα

Επιπλέον ήταν μέλος των εθνικής ομάδας των ΗΠΑ που κέρδισε το χρυσό στο Παγκόσμιο Πρωτάθλημα του 2010 με τον ίδιο να αναδεικνύεται MVP της διοργάνωσης. Είναι δυο φορές χρυσός ολυμπιονίκης στους Ολυμπιακούς Αγώνες του 2012 στο Λονδίνο και του 2016 στο Ρίο ντε Τζανέιρο.
2707 Ουεφερζί

Φυσικά χαρακτηριστικά

Η μέση διάμετρος του Ουεφερζί εκτιμάται σε 26,47 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0578.
Κατερίνα Μουτσάτσου

Προσωπική ζωή

Το 2013 παντρεύτηκε με πολιτικό γάμο στο Λος Άντζελες τον Αμερικανό παραγωγό Τσαρλς Κόμο, με τον οποίο απέκτησε κι έναν γιο, τον Ίλας (19 Ιανουαρίου 2017).
Τον Σεπτέμβριο του 2017, το ζευγάρι πραγματοποίησε και θρησκευτικό γάμο στην Αίγινα.
Crystalline

Ιδέα και σύνθεση

Το "Crystalline" είναι στο μεγαλύτερο μέρος του ηλεκτρονικό τραγούδι. Έχει ως βάση το gameleste, ένα από τα μουσικά όργανα που δημιουργήθηκαν αποκλειστικά για τη δημιουργία του άλμπουμ και θυμίζει διασταύρωση gamelan και τσελέστας. Μετά τη γέφυρα, το gameleste παίζει τη μελωδία σε σόλο, χωρίς τα ηλεκτρονικά beats που συνόδευαν το τραγούδι. Το τραγούδι τελειώνει με σόλο από ντραμς σε στύλ Drum and bass.
Οι στίχοι του "Crystalline" μιλούν για τη διαδικασία κρυστάλλωσης σε ορυκτά και πετρώματα, αλλά παίρνουν μια πιο προσωπική άποψη, μιλώντας παράλληλα για την ανάπτυξη των σχέσεων στις καρδιές των ανθρώπων. Η Μπιορκ εμπνεύστηκε το τραγούδι από τα κτήρια των πόλεων:
Έχω καθίσει πολύ στη ζωή μου σε λεωφορεία και ταξί, μετά από 20 χρόνια περιοδειών και με κάποιο τρόπο όλοι αυτοί οι διαφορετικοί τύποι διασταυρώσεων έχουν καταγραφεί στον εγκέφαλό μου. Όπως οτι κάποιες έχουν τρεις δρόμους που συναντώνται με πολύ ψηλά κτίρια από όλες τις πλευρές, ενώ άλλες είναι πολύπλοκες, με πέντε διασταυρώσεις οδών, αλλά όλα τα κτίρια είναι χαμηλά και ούτω καθεξής... Φαίνεται πως καθεμιά έχει διαφορετική διάθεση, διαφορετική χωρική ένταση ή απελευθέρωση. Μέρος της εμμονής μου θέλει να χαρτογραφήσει κάθε διασταύρωση στον κόσμο ώστε να ταιριάζει με ένα τραγούδι ... Για μένα οι κρυσταλλικές δομές φαίνεται να μεγαλώνουν με παρόμοιο τρόπο.

Μουσικό βίντεο

Το μουσικό βίντεο του "Crystalline" γυρίστηκε στις 26 Μαΐου 2011 και σκηνοθετήθηκε από τον μακχροχρόνιο συνεργάτη της Μπιορκ, Michel Gondry. Έκανε πρεμιέρα στις 26 Ιουλίου μέσω YouTube. Το βίντεο ξεκινάει με πλάνα στο φεγγάρι και μια βροχή μετεωριτών, που προσγειώνονται στο έδαφός της και σχηματίζει κρυστάλλους. Η Μπιορκ παρατηρεί από τον ουρανό, σε μια μεγάλη κρυστάλλινη μπάλα. Μετά το πρώτο ρεφρέν το πλάνο αλλάζει και δείχνει το υπέδαφος, όπου σχηματίζονται χρωματιστά σχέδια και γραμμές που συγχρονίζονται με το τραγούδι. Στο τέλος, η Μπιορκ χορεύει μέσα σε ένα κρυστάλλινο θόλο. Για το βίντεο χρησιμοποιήθηκε animation σε υπολογιστή, αλλά και non-stop animation.
Το βίντεο ήταν υποψήφιο στα Antville Music Video Awards 2011, στην κατηγορία Best Art Direction.

Κυκλοφορία

Πριν την κυκλοφορία του τραγουδιού δημοσιεύθηκαν τρία teasers: στο πρώτο, με τίτλο "Road to Crystalline" η Μπιορκ οδηγεί ένα Hummer σε ένα δρόμο στην Ισλανδία, παίζοντας ένα απόσπασμα μιας demo εκδοχής του τραγουδιού. Στο δεύτερο, προβάλλονταν ένα από τα νέα όργανα που αναπτύχθηκαν για το Biophilia: το Gameleste, μια τσελέστα τροποποιημένη ώστε να ακούγεται σαν Gamelan και να μπορεί να παιχτεί απομακρυσμένα από το MIDI ή ακόμα και από ένα iPad. Στο τρίτο teaser παρουσιάζονται οι ηχογραφήσεις για το remix με τον Omar Souleyman.
Το τραγούδι διέρρευσε στο διαδίκτυο στις 25 Ιουνίου 2011. Στις 28 Ιουνίου 2011, ο βρετανός παραγωγός 16bit επιβεβαίωσε μέσω του Facebook ότι παρήγαγε το τραγούδι. Την ίδια μέρα κυκλοφόρησε σε digital download. Μέσα στο διάστημα ενός μήνα κυκλοφόρησε μια σειρά τεσσάρων CD με ρεμίξ του τραγουδιού, η οποία ονομάστηκε "The Crystalline Series". Κάθε CD είχε ρεμίξ από διαφορετικό DJ / παραγωγό. Δύο από αυτά είχαν ως B-sides ένα ρεμίξ για το "Cosmogony" κι ένα για το "Thunderbolt".
Γαλάτεια Γρηγοριάδου-Σουρέλη

Βιογραφικά στοιχεία

Γεννήθηκε στην Καβάλα. Σπούδασε στη Σχολή Γενικών Σπουδών στη Σχολή Κοινωνικών Λειτουργών και στη Σχολή Δημοσιογραφίας του Πανεπιστήμιο της Δαμασκού.  Εμφανίστηκε στα ελληνικά γράμματα το 1954 στο συλλογικό βιβλίο "Κόκκινη κλωστή δεμένη".  Συμμετείχε ακόμη στα συλλογικά παραμύθια  "Ο καλός φίλος",  "Παραμύθι να αρχινήσει".   Στα έργα της περιλαμβάνονται εκτός από παραμύθια, διηγήματα, μυθιστορηματικές βιογραφίες, θέατρο και μυθιστορήματα.  
Είχε γράψει πολλά βιβλία, για παιδιά και νέους, αλλά και για ενήλικες. Ήταν μέλος της Εθνικής Εταιρείας Ελλήνων Λογοτεχνών, του Κύκλου του Ελληνικού Παιδικού Βιβλίου  και της Γυναικείας Λογοτεχνικής Συντροφιάς. Βραβεύτηκε το 1964 από τη Γυναικεία Λογοτεχνική Συντροφιά και τρεις φορές από τον Κύκλο του Ελληνικού Παιδικού Βιβλίου, καθώς και από το Παιδαγωγικό Ινστιτούτο της Πάντοβας. Το όνομα της Γρηγοριάδου-Σουρέλη, έχει αναγραφεί στον τιμητικό πίνακα του Διεθνούς Βραβείου Άντερσεν. Το 1980, η Ακαδημία Αθηνών, της απένειμε βραβείο για την προσφορά της και το έργο της, στην παιδική και εφηβική λογοτεχνία. Το 2005 τιμήθηκε και από την Εκκλησία της Ελλάδας. Ήταν χήρα του επίσης ποιητή και συγγραφέα Γιώργου Σουρέλη. Απεβίωσε σε ηλικία 86 ετών, στις 23 Σεπτεμβρίου 2016.
Δουκέτιος

Ίδρυση του προσωρινού Σικελικού κράτους

Ο Δουκέτιος υποστήριξε τις Συρακούσες επειδή η Κατάνια κατείχε γη των Σικελών, την νίκησαν μαζί, o Δουκέτιος στην συνέχεια ίδρυσε την πόλη Μηναίον και κατέλαβε την Μοργαντίνα. Ένωσε ολόκληρη την κεντρική Σικελία σε ανεξάρτητο κράτος, ίδρυσε την πρωτεύουσα του Παλική και μετέτρεψε δύο λίμνες σε ιερά στα οποία λατρεύονταν οι Σικελοί θεοί Παλικοί. Η πόλη μεγάλωσε και έγινε σύντομα καταφύγιο πολλών σκλάβων, κατέκτησε την περιοχή νοτιοδυτικά του Όρους Αίτνα και μετακινήθηκε στο Αγκριτζέντο.
Οι Συρακούσες αν και ήταν σύμμαχοι του Δουκέτιου ενοχλήθηκαν έντονα από την γρήγορη επέκταση του, δεν τον αντιμετώπισαν ωστόσο σαν απειλή επειδή την ίδια εποχή είχαν ξεσπάσει οι πόλεμοι με την Καρχηδόνα. Όταν ο Δουκέτιος κατέλαβε το Μότυον (451 π.Χ.) ένα ισχυρό οχυρό του Ακράγαντα οι Συρακούσιοι αποφάσισαν να βοηθήσουν δυναμικά τον Ακράγαντα αλλά ηττήθηκαν, το κράτος του Δουκέτιου βρισκόταν τότε στην μέγιστη ισχύ του. Σε έναν χρόνο (450 π.Χ.) ο Δουκέτιος γνώρισε την ήττα, ο στρατός του διασκορπίστηκε και το κράτος του διαλύθηκε, ο Ακράγαντας ανακατέλαβε το Μότυον. Ο Δουκέτιος μετέβη στις Συρακούσες να δικαστεί, καταδικάστηκε σε ισόβια εξορία στην Μητρόπολη των Συρακουσών Κόρινθο.

Εξορία και θάνατος

Οι οπαδοί του Δουκέτιου ίδρυσαν την αποικία Καλή Ακτή στην Επαρχία της Μεσσήνης ύστερα από ένα όραμα, συμμετείχαν Σικελοί και Κορίνθιοι. Ο Δουκέτιος έζησε μόνιμα στην εξορία μέχρι τον θάνατο του σε μία δεκαετία (440 π.Χ.). Ο Διόδωρος Σικελιώτης σε μια διαφορετική εκδοχή γράφει ότι ο Δουκέτιος είχε επιστρέψει από την εξορία και ίδρυσε ο ίδιος την Καλή Ακτή έναν χρόνο πριν τον θάνατο του αλλά η ημερομηνία που ιδρύθηκε παραμένει αβέβαιη. Στην θέση της Καλής Ακτής βρέθηκαν ύστερα από ανασκαφές μονάχα κάτι Ρωμαϊκά ή Ελληνικά ερείπια του 5ου αιώνα π.Χ., αυτό δείχνει ότι η περιοχή ήταν τότε κατοικίσημη από τους Σικελούς.
Ο Δουκέτιος πέθανε μάλλον μετά την ίδρυση της αποικίας και μετά ον θάνατο του οι Σικελοί εξεγέρθηκαν για άλλη μία φορά εναντίον των Συρακουσών. Οι Σικελοί κατέρρευσαν μετά τον θάνατο του Δουκέτιου, το κράτος τους διαλύθηκε, οι περισσότεροι πουλήθηκαν δούλοι και οι ειρηνικοί όροι με την Συρακούσες για την επιστροφή του από την εξορία ακυρώθηκαν. Μερικοί ιστορικοί υποθέτουν ότι ο Δουκέτιος επέστρεψε από την εξορία με διαφωνία των Συρακουσών αλλά αυτό θεωρείται απίθανο. Ο Δουκέτιος επέστρεψε με Κορίνθιους και ίδρυσε μαζί τους την Καλή Ακτή, οι Συρακούσες ήθελαν μία Σικελο-Ελληνική αποικία για να είναι εξασφαλισμένοι από την κυριαρχία των Σικελών στην περιοχή.
Διονύσιος Πολυζωγόπουλος

Βιογραφικά στοιχεία

Γεννήθηκε στον Πύργο Ηλείας. Εξελέγη βουλευτής στις εκλογές του Νοεμβρίου 1910.
Γιος του ήταν ο Σταύρος Πολυζωγόπουλος.